Børge Brende

**Børge Brende** (født 1965) er en norsk tidligere politiker (H) og var president og CEO for Verdens økonomiske forum fra 2017 til 2026. Han kommer fra Trondheim. Brende var stortingsrepresentant for Sør-Trøndelag 1997–2009, miljøvernminister 2001–2004, nærings- og handelsminister 2004–2005 og utenriksminister 2013–2017.

Brende hadde permisjon fra vervet som stortingsrepresentant for å være direktør i Verdens økonomiske forum 2008–2009. Han var deretter generalsekretær i Norges Røde Kors 2009–2011 og igjen direktør i Verdens økonomiske forum 2011–2013.

Fra 20. oktober 2017 til 26. februar 2026 var Brende president og CEO av Verdens økonomiske forum med hovedsete i Genève. Brende er fra 2018 også styremedlem i Harvard University sitt International Negotiation Program og Bilderberg-gruppen.

## Familie, oppvekst og utdannelse
Han er sønn av ingeniør Knut Brende (1939–2022) og husøkonom Kari Wesche (1943–2004). Børge Brende ble født 25 september 1965 i Odda, da faren var anleggsingeniør i Røldal. Familien flyttet til Trondheim et par år senere. Han vokste der opp på Nardo. Allerede i 10–11-årsalderen leste han etter sigende flere aviser fast. Han gikk Nardo barneskole og Singsaker ungdomsskole, og 15 år gammel dro han til USA som utvekslingselev.

Brende deltok fra ung alder i arbeidet i familiebedriften Brende-entreprenør AS. Han var økonomisjef i firmaet 1990–1992.

Brende er cand.mag. med mellomfag i historie og grunnfag i sosialøkonomi og rettsvitenskap fra NTNU fra 1997.

## Politisk og humanitært arbeid
Brende meldte seg inn i Unge Høyre som 14-åring, og gjorde tidlig inntrykk på blant andre Marvin Wiseth. Brende var politisk sekretær i Unge Høyre i 1985, 1. viseformann 1986–1988 og formann 1988–1990. Han var politisk rådgiver for Høyre-formann Rolf Presthus og Høyres stortingsgruppe 1986–1987. Han arbeidet også en tid som politisk journalist i *Aftenposten* under Egil Sundar. 

Han var nestleder i Europabevegelsen 1991–1992 og kommunalråd og gruppeleder i Trondheim bystyre og formannskap 1992–1997.

I 1994 kom han tilbake til rikspolitikken igjen for fullt, og Brende var 1. nestleder i Høyre 1994–1998. Han ble innvalgt på Stortinget fra Sør-Trøndelag i 1997 og gjenvalgt i 2001 og 2005. Før dette hadde han vært vararepresentant i et par perioder. Brende var medlem av Stortingets finanskomité 1997–2001 og 1. nestleder i Stortingets energi- og miljøkomité 2005–2008. I Kjell Magne Bondeviks andre regjering var Brende miljøvernminister 2001–2004 og nærings- og handelsminister 2004–2005.

Det vakte debatt da Brende fikk permisjon fra Stortinget for å tiltre Verdens økonomiske forum i 2007, ettersom det normalt ikke gis permisjon fra vervet som stortingsrepresentant. Han var direktør med spesielt ansvar for regionale samlinger og regjeringer. Sommeren 2009 tiltrådte han som generalsekretær i Norges Røde Kors. Brende ledet Røde Kors' utplassering av et norsk feltsykehus og aksjon i Haiti etter det største jordskjelvet i regionen på over 200 år, 12. januar 2010. Fra 2009 var Brende også styreleder i Mesta. I mars 2011 gikk han over til stilling som administrerende direktør i Verdens økonomiske forum.

Han har også vært styremedlem i Afghanistanhjelpen, leder av PD Burma (internasjonalt parlamentarikernettverk for å fremme demokrati i Burma), og var leder av FNs kommisjon for bærekraftig utvikling i perioden 2003–2004. Brende har tidligere vært nestleder i China Council, et rådgivende organ for den kinesiske regjering i miljøspørsmål. I årsskiftet 2005/2006 ble Brende nevnt som en mulig etterfølger etter partileder Erna Solberg av Jens Petter Ekornes og Anne Kathrine Slungård. Brende avviste problemstillingen.

### Utenriksminister
Fra 16. oktober 2013 til 20. oktober 2017 var Brende utenriksminister i Erna Solbergs regjering. Før sommeren 2015 sendte hovedverneombud Ole Anders Hauger en alvorlig bekymringsmelding på vegne av de ansatte i Utenriksdepartementet med sterk kritikk av utenriksminister Børge Brende til utenriksråden Wegger Christian Strømmen. Den handlet om for høyt arbeidspress i enkelte av Utenriksdepartementets avdelinger, bestillinger med for korte frister og svært høyt trykk på enkeltpersoner over svært lang tid, med mye overtid, arbeid ble forventet til alle døgnets tider, så normalarbeidsdag ble ikke respektert, de ansatte fikk ofte ukoordinerte og lite fokuserte arbeidsoppgaver. I dokumentet fra Arbeidsmiljøutvalget stod det at flere ekspedisjonssjefer ga uttrykk for sin bekymring rundt økende press og belastning både til statssekretærene, politisk rådgiver og utenriksminister Børge Brende, uten at de følte at alvoret i situasjonen ble forstått, så en konstruktiv løsning på situasjonen uteble.

### President i Verdens økonomiske forum
Det vakte debatt da Brende fikk permisjon fra Stortinget for å tiltre som direktør i Verdens økonomiske forum i 2007 og 2008, ettersom det sjelden gis permisjon fra vervet som stortingsrepresentant. Han var direktør med spesielt ansvar for regionale samlinger og regjeringer. Brende fikk en ny periode som direktør 2011 til 2013. 

Etter sin fireårsperiode som Utenriksminister i Erna Solbergs regjering fra 2013 til 2017 ble Brende i september 2017 utnevnt til president i Verdens økonomiske forum. 

Da Epstein-filene ble offentliggjort i januar 2026, ble det kjent at Brende hadde har hatt utstrakt kontakt med Jeffrey Epstein.  De diskuterte blant annet om WEF kunne erstatte FN som internasjonalt forum. Som følge av dette igangsatte Verdens økonomiske forum en uavhengig granskning. Den 26. februar samme år valgte Brende å trekke seg fra stillingen. Brende hevdet i 2026 at han under møtene med Epstein i 2018 og 2019, ikke hadde kjent til Epsteins kriminelle fortid.

## Utmerkelser
Han ble tildelt storkorset av både Republikken Italias fortjenstorden og Føniksordenen i 2004, og i 2005 ble han utnevnt til kommandør av St. Olavs Orden. I tillegg ble Brende i 2018 tildelt Den aztekiske ørns orden av Mexico og storkorset av San Carlos-ordenen av Colombia. Av andre priser er han blant annet tildelt Årets Fjellgeit i 2002, Årets Markapris fra Norges Naturvernforbund i 2003, Biomangfoldprisen i 2003 og *Sustainability Now*-prisen fra Emisoft i 2009. Han ble tildelt Kong Harald Vs jubileumsmedalje 1991–2016 i 2016 da han var utenriksminister.

## Referanser




## Eksterne lenker
* 
* 
* 
*